
מישיבת ועדת הכלכלה

יום רביעי, ב' באב התשע"א (2  באוגוסט 2011), שעה 09:30 

סדר היום:  

בחירת יושב ראש חדש לוועדת המשנה למאבק בתאונות הדרכים

נכחו:

חברי הוועדה:

כרמל שאמה – היו"ר

רוברט טיבייב

חמד עמאר

נחמן שי

מוזמנים:
חה"כ יריב לוין

מנהלת הוועדה:


לאה ורון
רשמת פרלמנטארית:

אתי אפלבוים

בחירת יושב ראש חדש לוועדת המשנה למאבק בתאונות הדרכים
היו"ר כרמל שאמה:

אני פותח את ישיבת ועדת הכלכלה. על סדר-היום: בחירת יושב ראש חדש לוועדת המשנה למאבק בתאונות הדרכים.

אנחנו מודים ליושב ראש היוצא, חבר הכנסת טיבייב מקדימה. אנחנו מודים לך על פעולתך בראשות ועדת המשנה. 

אנחנו מעמידים לבחירה לראש ועדת המשנה למאבק בתאונות הדרכים את חבר הכנסת חמד עמאר מסיעת "ישראל ביתנו". הנושא קרוב ללב שניכם ואתם תישאו בנטל ההובלה של הנושא. 

חבר הכנסת טיבייב, בבקשה. 

רוברט טיבייב:

אני באמת לא רוצה להתייחס לוועדה הקודמת שניהלתי, אני רוצה להתייחס לאישור של חמד עמאר שאמור לנהל עכשיו את הוועדה. כמובן בכל מה שתלוי בי, אני אתן לו תמיכה מלאה. למרות שאני באופוזיציה והוא בקואליציה, אני לא מאחל לקואליציה הזאת זמן ארוך. אני מצטער, אני אומר את מה שיש לי בפנים.  כמובן לגבי ניהול הוועדה, אתה בהחלט יכול לסמוך עלי וגם על היושב ראש וגם על מנהלת הוועדה. בהצלחה. 

חמד עמאר:

 אני רוצה להודות לרוברט על העבודה הטובה שהוא עשה בוועדה וקידם את כל הנושא של הבטיחות בדרכים בישראל. אני רואה בנושא הזה חשיבות רבה. רק אתמול שמענו את הפרסום של " עמותת אור ירוק" לגבי מעורבות של צעירים וקשישים וילדים בתאונות הדרכים וגם על מספרם הגבוה של צעירים המעורבים בתאונות לאחר ששתו אלכוהול ונהגו.  

בוועדה זאת אני ארצה לקיים דיונים לגבי החוק שאותו העברתי בכנסת שעד גיל 24 אסור לשתות אלכוהול ולנהוג. אני רוצה לבדוק ולראות מה קורה בנושא והאם המשטרה אוכפת את החוק או לא כי זה נושא חשוב. 

עוד פעם, אני רוצה להודות לרוברט ולאחל לו הצלחה. תודה. 

היו"ר כרמל שאמה:

מי בעד בחירתו של חבר הכנסת חמד עמאר לרשות ועדת המשנה לבטיחות בדרכים? מי נגד?

הצבעה

בעד – רוב

נגד – אין

נמנעים - אין
לאה ורון:

חבר הכנסת יריב לוין הצביע במקום חבר הכנסת אופיר אקוניס. 

היו"ר כרמל שאמה:


ברכות לנבחר ותודה ליוצא.  
הישיבה נעולה. 

(הישיבה ננעלה בשעה 09:50)
